PREDKLADACIA  SPRÁVA

          Žiadateľ Holcim /Slovensko/ a. s. Rohožník,  v súlade s § 2 ods. 2 a 4 a § 3 zákona č. 565/2001 Z. z. o investičných stimuloch a o zmene a doplnení niektorých zákonov, podal dňa 17. 4. 2002 na Ministerstvo hospodárstva  SR žiadosť – príloha č. 1 až 3 na poskytnutie investičných stimulov na investičnú akciu „Modernizácia technologickej linky na výrobu šedého cementu“, realizovanú v rokoch 2002 a 2003 v sume 2 mld. Sk. Ministerstvo hospodárstva SR zabezpečilo k predloženej žiadosti odborný posudok – príloha č. 4. Vypracovalo návrh na poskytnutie investičných stimulov a  zabezpečilo vyjadrenie žiadateľa k návrhu na poskytnutie investičných stimulov – príloha č. 5.

         Na základe vyjadrenia žiadateľa podľa § 4 ods. 3 zákona Ministerstvo hospodárstva SR predložilo návrh Úradu pre štátnu pomoc SR, ktorý ho svojím rozhodnutím 2252/2002 zo dňa 6. augusta 2002  schválil – príloha č. 6. 

         Navrhovaná forma investičného stimulu je úľava na dani z príjmu podľa § 35 písm. c) zákona č. 366/1999 Z. z. o daniach z príjmov v znení neskorších predpisov v celkovej výške 384 mil. Sk, pre Holcim /Slovensko/ a. s. Rohožník. Prijímateľ navrhuje túto úľavu prvý krát uplatniť pri dani z príjmu už v roku 2004.
         
         Žiadateľ využil svoje právo ochrany informácií týkajúcich sa obchodného tajomstva a požiadal Ministerstvo hospodárstva SR o nezverejnenie niektorých údajov.

         Prílohy materiálu obsahujú všetky relevantné údaje, ktoré sú potrebné k schvaľovaniu návrhu vládou SR  podľa § 4 ods. 4 zákona č. 565/2001 Z. z. o investičných stimuloch a o zmene a doplnení niektorých zákonov. 

         Ministerstvo hospodárstva SR odporúča vláde SR predložený návrh schváliť.